el el el el el el el el el el el el el el el el el en el el el el el el el el el it el el en el el el el el el el el el el el el el el el el el el el el el el el el el el el el el el el el el el en el el en el el el el el el el el el el el el el el el
Το Dark Angel είναι Αμερικανική κυβερνοπάνκ τηλεοπτική σειρά που έκανε πρεμιέρα στο δίκτυο του Fox στις 3 οκτωβρίου του 2000. Δημιουργήθηκε από τον Τζέιμς Κάμερον και τον Τσαρλs Ιγκλ, με πρωταγωνίστρια την Τζέσικα Άλμπα. Η σειρά εξιστορεί τη ζωή της Μαξ Γκουεβάρα (Τζέσικα Άλμπα), έναν γενετικά ενισχυμένο υπερστρατιώτη, που δραπετεύει από μια μυστική στρατιωτική εγκατάσταση όταν ήταν ακόμη παιδί.
Η σειρά διαδραματίζεται σε ένα μετα-αποκαλυπτικό μέλλον όπου οι τρομοκράτες έχουν καταστρέψει το μεγαλύτερο μέρος των υποδομών των ΗΠΑ με τη χρήση ενός υπερόπλου ηλεκτρομαγνητικού παλμού. Τη χώρα πλέον κυβερνά η διαφθορά, η εκμετάλλευση και ο αγώνας για την επιβίωση.
Δέκα χρόνια πριν, δώδεκα νεαρά παιδιά της σειράς Χ5, με αρχηγό τον Ζακ, δραπέτευσαν από τις κυβερνητικές μυστικές εγκαταστάσεις των ΗΠΑ με την κωδική ονομασία Μάντικορ. Στις εγκαταστάσεις αυτές γίνονταν δοκιμές για τη γενετική δημιουργία υπερστρατιωτών. Παιδιά γεννιόντουσαν, μεγάλωναν και εκπαιδεύονταν να γίνουν στρατιώτες και δολοφόνοι. Όλη η σειρά X5, ωστόσο, έχει ένα ελάττωμα. Το σώμα τους δεν παράγει σεροτονίνη, και θα πρέπει το έλλειμμα αυτό να το συμπληρώνουν με τρυπτοφάνη. Μετά την απόδραση τα παιδιά διασκορπίζονται.
Η σειρά αναφέρεται στη ζωή της Μαξ Γκουεβάρα, ενός εκ των δώδεκα παιδιών, μέσα σε αυτό το μετα-αποκαλυπτικό μέλλον. Η Μαξ Γκουεβάρα, όπως η ίδια αυτοαποκαλείται, έχει την κωδική ονομασία X5-452. Προσπαθεί να ζήσει μια φυσιολογική ζωή, ενώ παράλληλα προσπαθεί να βρει τους υπόλοιπους δραπέτες, τους οποίους θεωρεί αδελφούς και αδελφές της, και των οποίων τα ίχνη έχασε μετά την απόδραση.
Η Μαξ ζει δουλεύοντας ως κούριερ, στο Τζαμ-Πόνι, ιδιοκτησία του Ρόναλντ Νορμάλ Ρέιγκαν (John Charles MacKenzie). Κάνει παρέα με την Ορίτζιναλ Σίντι (Valarie Rae Miller), τον Σκέτσι (Richard Gunn) και τον Μποτάνικ Θοτ (Alimi Ballard).
Η Μαξ γνωρίζεται με τον Λόγκαν (Μάικλ Γουέδερλι) έναν πλούσιο δημοσιογράφο με τον οποίο ξεκινάει μια πλατωνική σχέση. Ο Λόγκαν, ένας επαναστατημένος δημοσιογράφος, γόνος πλούσιας οικογένειας, έχει στήσει έναν υπόγειο μηχανισμό πληροφόρησης με τον τίτλο «Μάτια Μόνο». Καθημερινά παρεμβαίνει στο τηλεοπτικό δίκτυο, σε όλα τα κανάλια, για 90 δευτερόλεπτα, ώστε να μην μπορεί να εντοπιστεί. Παρουσιάζει κυβερνητικές και δημοτικές διαφθορές. Η Μαξ του παρέχει βοήθεια με αντάλλαγμα πληροφορίες για τους αδελφούς της που ψάχνει να βρει.
Τους δραπέτες κυνηγάει ο συνταγματάρχης Ντόναλντ Λάιντεκερ (John Savage), κύριος εκπαιδευτής της σειράς X5. Τα παιδιά τον μισούν καθώς τους επέβαλε φρικτές ποινές και μάλιστα σκότωσε μερικά από τη σειρά X5. Ο ίδιος τους θεωρεί παιδιά του και προσπαθεί με κάθε τρόπο να τους επαναφέρει στο Μάντικορ και όχι να τους «τερματίσει», όπως του ζητήθηκε αργότερα.
Στο τέλος της πρώτης περιόδου, ο Λάιντεκερ (John Savage), προδίδεται από την πιο αδίστακτη, και ανώτερή του ιεραρχικά, Ελίζαμπεθ Ρένφρο (Νάνα Βίζιτορ). Βοηθάει τον Ζακ (William Gregory Lee) και την Μαξ στην προσπάθειά τους να καταστρέψουν το Μάντικορ. Σε αυτήν την επίθεση η Μαξ τραυματίζεται πολύ άσχημα και συλλαμβάνεται. Ο μόνος τρόπος για να μην πεθάνει είναι να της γίνει μεταμόσχευση καρδιάς από άλλο X5. Ο Ζακ αυτοπυροβολείται στο κεφάλι με σκοπό να μεταμοσχευθεί η καρδιά του στη Μαξ και να σωθεί.
Στην αρχή της δεύτερης περιόδου η Μαξ βρίσκεται στο Μάντικορ όπου υπόκειται σε επανεκπαίδευση. Η Ρένφρο προσπαθεί να δημιουργήσει αντίγραφό της αλλά όλα αποτυγχάνουν. Η Μαξ προσπαθόντας να δραπετεύσει βρίσκει στα υπόγεια μεταλλαγμένους και ανακαλύπτει ότι πρόκειται για τα «Νόμιλις» που φοβόντουσαν όταν ήταν μικροί. Τελικά δραπετεύει, αλλά μεταδίδει στον Λόγκαν έναν ιό, ειδικά σχεδιασμένο για αυτόν, που της είχε τοποθετήσει η Ρένφρο στο αίμα της.
Η Μαξ επιστρέφει στο Μαντικορ για να βρει το αντίδοτο, αλλά παράλληλα ο Λόγκαν, με μια εκπομπή του «Μάτια Μόνο», πληροφορεί τον κόσμο για τη θέση του Μάντικορ. Η Ρένφρο παίρνει εντολή να κάψει το Μάντικορ για να καλύψει αποδεικτικά στοιχεία και τις διαδικασίες που χρησιμοποιούσαν. Με τη βοήθεια του Τζόσουα (Κέβιν Ντουράντ η Μαξ απελευθερώνει όσους μπορεί, πριν καούν, συμπεριλαμβανομένου και του Άλεκ (Τζένσεν Ακλς), ένα X5 που αργότερα προσλαμβάνεται επίσης στο Τζαμ-Πόνι.
Δεκάδες μεταλλαγμένοι κυκλοφορούν πλέον κρυφά ή φανερά στο Σιάτλ και ειδικές μονάδες προσπαθούν να τους εξολοθρεύσουν. Η Μαξ μαθαίνει ότι ο Τζόσουα ήταν η πρώτη προσπάθεια του Σάντμαν ιδρυτή του Μάντικορ.
Κατά τη διάρκεια αυτής της περιόδου, αποκαλύπτεται ότι υπάρχει κάποια χιλιόχρονη αίρεση φυσικής εκτροφής υπερστρατιωτών, οι οποίοι είναι θανάσιμοι εχθροί του Μάντικορ και των μεταλλαγμένων. Μέλος της αίρεσης είναι και Έιμς Γουάιτ (Martin Cummins), πράκτορας της κυβέρνησης που έχει επιφορτιστεί με την εξάλειψη των απελευθερωμένων μεταλλαγμένων. Όταν ένα παράξενο μήνυμα που γράφτηκε στη γλώσσα της αίρεσης κάνει εμφάνιση στο δέρμα της Μαξ αποκαλύπτεται ότι ο Σάντμαν είναι αποστάτης της αίρεσης και ο Γουάιτ είναι γιος του.
Ο Γουάιτ, πιστός στην αίρεση, μισεί τον πατέρα του για τις διαγονιδιακές δημιουργίες του. Προσπαθεί να σκοτώσει τη Μαξ πιστεύοντας ότι εείναι απειλή για τη λατρεία της αίρεσής του.
Το τελευταίο επεισόδιο της σειράς, με τίτλο «Το Έθνος των Φρικιών», μας δείχνει την προσπάθεια της Μαξ να γλυτώσει τους μεταλλαγμένους από την εξάλειψη. Η Μαξ με εκατοντάδες μεταλλαγμένους καταφεύγει τελικά στην Τερματική Πόλη, ένα εγκαταλελειμμένο μέρος του Σιάτλ, όπου εκατοντάδες μεταλλαγμένοι χρησιμοποιούν ήδη ως κρυψώνα τους. Όταν η αστυνομία αρχίζει να περικυκλώνει την Τερματική Πόλη, η Μαξ πείθει τους υπόλοιπους να σταματήσουν να τρέχουν να κρυφτούν και να κρατήσουν τις θέσεις τους. Η σειρά τελειώνει με τον στρατιωτικό αποκλεισμό της Τερματικής Πόλης, ενώ οι κάτοικοι υψώνουν την, σχεδιασμένη από τον Τζόσουα, σημαία τους, σε ένα από τα κτίρια περιμένοντας μια πιθανή εισβολή.
Περισσότεροι από χίλιοι νέοι ηθοποιοί, πέρασαν από οντισιόν για τον ρόλο της Μαξ.[1] Ο Κάμερον ξεκίνησε να βλέπει τις κασέτες όταν ο αριθμός είχε περιοριστεί στους είκοσι με τριάντα. Αρχικά δεν εντυπωσιάστηκε με τη Τζέσικα Άλμπα, λέγοντας ότι «είχε το κεφάλι κάτω, διάβαζε το σενάριο ... δεν παρουσίασε τον εαυτό της τόσο καλά. Αλλά υπήρχε κάτι στον τρόπο που διάβαζε το σενάριο, που παραδέχομαι ότι μου άρεσε.». Ο Κάμερον ξανάβλεπε συνεχώς τις κασέτες, γυρίζοντας συνέχεια στην Άλμπα, και τελικά αποφάσισε ότι ήθελε να τη συναντήσει.
Η αρχική αντίδραση για τη σειρά και το χαρακτήρα της Μαξ ήταν ως επί το πλείστον θετική, με ευνοϊκές κριτικές στο Rolling Stone και το Time. O Χαλ Boedeker της Orlando Sentinel, δήλωσε: «Η νεώτερη τηλεοπτική γυναίκα πολεμιστής κατέχει δεξιότητες αντάξιες της Κατγούμαν, της Ζήνα, της Έμα Πιλ (Εκδικητές), και της Γουόντερ Γούμαν.»[2] Το People έδωσε αρνητική κριτική τον Οκτώβριο του 2000.[3]
Το υψηλού προϋπολογισμού πιλοτικό επεισόδιο σημάδεψε το ντεμπούτο του Κάμερον στην τηλεόραση. Προωθήθηκε σε μεγάλο βαθμό από το Fox, αγγίζοντας τα 17,4 εκατομμύρια τηλεθεατές. Η πρώτη σεζόν, κατά την οποία προβάλλονταν στις ΗΠΑ κάθε Τρίτη, έλαβε κυρίως θετικές κριτικές και κέρδισε πολλά βραβεία, συμπεριλαμβανομένου του Βραβείου People's Choice για το πιο «Αγαπημένο Νέο τηλεοπτικό Δράμα»[4][5]. Η εικόνα της Μαξ όπως την εμφάνιζε η Τζέσικα Άλμπα, έλαβε επίσης, ως επί το πλείστον θετικές κριτικές και πολλά βραβεία. Τη δεύτερη σεζόν η προβολή μεταφέρθηκε σε χρόνο μειωμένης τηλεθέασης, την Παρασκευή το βράδυ, η οποία επέφερε πτώση τηλεθέασης και ακυρώθηκε.
darkangeltheseries στο Wayback Machine.
↑ Bobbin, Jay (September 29, 2000). «James Cameron's "Dark Angel" fights the future in new Fox series». Boca Raton News: σελ. 23. https://news.google.com/newspapers?id=dP9TAAAAIBAJ&sjid=Bo4DAAAAIBAJ&pg=4288%2C3054832.
↑ Boedecker, Hal (3 Οκτωβρίου 2000). «Dazzling 'Dark Angel'». Orlando Sentinel. Αρχειοθετήθηκε από το πρωτότυπο στις 16 Ιουλίου 2015. Ανακτήθηκε στις 11 Οκτωβρίου 2015.
↑ «Picks and Pans Main: Tube». People. 9 Οκτωβρίου 2000. Αρχειοθετήθηκε από το πρωτότυπο στις 26 Σεπτεμβρίου 2015. Ανακτήθηκε στις 15 Ιουλίου 2015.
↑ «2001 Nominees and Winners». Βραβεία People's Choice. Αρχειοθετήθηκε από το πρωτότυπο στις 16 Οκτωβρίου 2015. Ανακτήθηκε στις 8 Ιουλίου 2017.
Στο λήμμα αυτό έχει ενσωματωθεί κείμενο από το λήμμα Dark Angel (TV series) της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 3.0. (ιστορικό/συντάκτες).
Στο λήμμα αυτό έχει ενσωματωθεί κείμενο από το λήμμα Cień anioła της Πολωνικής Βικιπαίδειας, η οποία διανέμεται υπό την GNU FDL και την CC-BY-SA 3.0. (ιστορικό/συντάκτες).